b'\n_START_ARTICLE_\nOppilaskunta\n_START_PARAGRAPH_\nOppilaskunta on oppilaitoksen tai vastaavan laitoksen oppilaista tai opiskelijoista koostuva elin. Oppilaskuntaa vastaavasta elimest\xc3\xa4 k\xc3\xa4ytet\xc3\xa4\xc3\xa4n eri kouluissa ja laitoksissa eri nimityksi\xc3\xa4 (esimerkiksi ylioppilaskunta tai opiskelijakunta). Oppilaskunta k\xc3\xa4sitt\xc3\xa4\xc3\xa4 kaikki tietyss\xc3\xa4 oppilaitoksessa opiskelevat oppilaat tai opiskelijat._NEWLINE_Oppilaskunnat ovat usein j\xc3\xa4rjest\xc3\xa4ytyneet siten, ett\xc3\xa4 oppilaskunnalle valitaan hallitus, joka hoitaa p\xc3\xa4ivitt\xc3\xa4ist\xc3\xa4 toimintaa. Oppilaskunta saattaa my\xc3\xb6s valita keskuudestaan valtuuston, joka k\xc3\xa4ytt\xc3\xa4\xc3\xa4 perinteisesti ylint\xc3\xa4 p\xc3\xa4\xc3\xa4t\xc3\xb6svaltaa yleiskokouksen ulkopuolella._NEWLINE_Oppilaskunnat ovat yleens\xc3\xa4 luonteeltaan julkisoikeudellisia yhteis\xc3\xb6j\xc3\xa4. Koska esimerkiksi lukioiden opiskelijakunnat ovat olemassa lukiolain nojalla, ei niit\xc3\xa4 tarvitse rekister\xc3\xb6id\xc3\xa4 yhdistyksiksi. Oppilaskunnalla voi olla teht\xc3\xa4v\xc3\xa4ns\xc3\xa4 toteuttamiseksi tarvittavaa varallisuutta._NEWLINE_Opetushallitus vastaa peruskoulujen oppilaskuntatoiminnasta sek\xc3\xa4 lukioiden opiskelijakuntatoiminnasta.\n_START_SECTION_\nOppilaskunnat peruskouluissa\n_START_PARAGRAPH_\nPeruskoulujen oppilaskuntatoimintaa s\xc3\xa4\xc3\xa4dell\xc3\xa4\xc3\xa4n perusopetusta koskevassa laissa. Perusopetuslain\xc2\xa047 a \xc2\xa7 s\xc3\xa4\xc3\xa4t\xc3\xa4\xc3\xa4, ett\xc3\xa4 opetuksen j\xc3\xa4rjest\xc3\xa4j\xc3\xa4n tulee edist\xc3\xa4\xc3\xa4 oppilaiden osallisuutta ja huolehtia, ett\xc3\xa4 oppilailla on mahdollisuus osallistua koulun toimintaan ja kehitt\xc3\xa4miseen. Oppilailla tulee olla my\xc3\xb6s mahdollisuus ilmaista mielipiteens\xc3\xa4 oppilaiden asemaan liittyvist\xc3\xa4 asioista. Oppilaille tulee j\xc3\xa4rjest\xc3\xa4\xc3\xa4 mahdollisuus osallistua opetussuunnitelman ja siihen liittyvien suunnitelmien sek\xc3\xa4 koulun j\xc3\xa4rjestyss\xc3\xa4\xc3\xa4nn\xc3\xb6n valmisteluun. Koululla tulee olla sen oppilaista muodostuva oppilaskunta, joka voi olla useamman koulun yhteinen._NEWLINE_Oppilaskuntatoiminta on usein j\xc3\xa4rjestetty siten, ett\xc3\xa4 oppilaskunnalla on valittu hallitus, jossa on edustus jokaiselta luokka-asteelta. Joissakin kouluissa ei kuitenkaan ole edustusta alimmilta luokka-asteilta. Oppilaskunnan hallitukseen valitaan j\xc3\xa4senet usein \xc3\xa4\xc3\xa4nest\xc3\xa4m\xc3\xa4ll\xc3\xa4. Oppilaskuntatoimintaa ohjaa yleens\xc3\xa4 opettaja. Joissain tapauksissa oppilaskunnan ohjaava opettaja saa teht\xc3\xa4vist\xc3\xa4\xc3\xa4n my\xc3\xb6s korvauksen._NEWLINE_Oppilaskuntatoiminnan tueksi on julkaistu usean j\xc3\xa4rjest\xc3\xb6n yhteisty\xc3\xb6n\xc3\xa4 palvelu, joka l\xc3\xb6ytyy osoitteesta oppilaskunta.fi Kehitt\xc3\xa4miskeskus Opinkirjo yll\xc3\xa4pit\xc3\xa4\xc3\xa4 palvelua ja my\xc3\xb6s tukee peruskoulun oppilaskuntatoimintaa.\n_START_SECTION_\nOpiskelijakunnat lukioissa\n_START_PARAGRAPH_\nLukiolain 27\xc2\xa7 mukaan jokaisessa lukio-opetusta antavassa oppilaitoksessa on oltava kaikista lukiolaisista koostuva opiskelijakunta. Lukioissa opiskelijakunnan teht\xc3\xa4v\xc3\xa4 on k\xc3\xa4ytt\xc3\xa4\xc3\xa4 opiskelijoiden \xc3\xa4\xc3\xa4nt\xc3\xa4 lukiolain 27\xc2\xa7 mainituissa asioissa. T\xc3\xa4m\xc3\xa4n lis\xc3\xa4ksi laki m\xc3\xa4\xc3\xa4ritt\xc3\xa4\xc3\xa4 opiskelijakuntien teht\xc3\xa4v\xc3\xa4ksi opiskelijoiden yhteistoiminnan j\xc3\xa4rjest\xc3\xa4misen._NEWLINE_Lukiolain mukaan koulutuksen j\xc3\xa4rjest\xc3\xa4j\xc3\xa4 p\xc3\xa4\xc3\xa4tt\xc3\xa4\xc3\xa4 opiskelijakuntatoiminnan j\xc3\xa4rjest\xc3\xa4mistavoista. Monien lukioiden opiskelijakunnilla on s\xc3\xa4\xc3\xa4nn\xc3\xb6t, joissa m\xc3\xa4\xc3\xa4r\xc3\xa4t\xc3\xa4\xc3\xa4n oppilaskuntatoiminnan j\xc3\xa4rjest\xc3\xa4misest\xc3\xa4, j\xc3\xa4rjest\xc3\xa4ytymisest\xc3\xa4, hallituksen valintatavasta sek\xc3\xa4 muista seikoista. Lukioissa opiskelijakunta valitsee usein yleiskokouksessa hallituksen, joka p\xc3\xa4\xc3\xa4tt\xc3\xa4\xc3\xa4 oppilaskunnan asioista yleiskokousten v\xc3\xa4lill\xc3\xa4 sek\xc3\xa4 k\xc3\xa4ytt\xc3\xa4\xc3\xa4 opiskelijoiden \xc3\xa4\xc3\xa4nt\xc3\xa4 lukiolain 27\xc2\xa7 mainituissa asioissa. Yleiskokouksessa p\xc3\xa4\xc3\xa4tet\xc3\xa4\xc3\xa4n my\xc3\xb6s toimintasuunnitelmasta ja talousarviosta sek\xc3\xa4 hyv\xc3\xa4ksyt\xc3\xa4\xc3\xa4n edellisen vuoden tilinp\xc3\xa4\xc3\xa4t\xc3\xb6s. _NEWLINE_Suomen Lukiolaisten Liitto ry (SLL) kouluttaa lukioiden opiskelijakuntia ja on muun muassa laatinut opiskelijakuntien mallis\xc3\xa4\xc3\xa4nn\xc3\xb6t. Lis\xc3\xa4ksi SLL on julkaissut Opiskelijakuntatoiminnan oppaan, jossa annetaan ohjeita toiminnan j\xc3\xa4rjest\xc3\xa4miseen. SLL:n ohella Suomessa toimii ruotsinkielinen Finlands Svenska Skolungdomsf\xc3\xb6rbund (FSS), joka j\xc3\xa4rjest\xc3\xa4\xc3\xa4 oppilaskunnille koulutusta ja kannustaa suomalaisia opiskelijoita vaatimaan oikeuksiaan oppilaitoksissa.\n_START_SECTION_\nOppilaskunnat ammattioppilaitoksissa\n_START_PARAGRAPH_\nLaki ammatillisesta koulutuksesta m\xc3\xa4\xc3\xa4ritt\xc3\xa4\xc3\xa4, ett\xc3\xa4 koulutuksen j\xc3\xa4rjest\xc3\xa4j\xc3\xa4n tulee varata opiskelijoille mahdollisuus osallistua koulutuksen kehitt\xc3\xa4miseen sek\xc3\xa4 kuulla opiskelijoita ennen opintoihin ja muihin opiskelijoiden asemaan olennaisesti vaikuttavien p\xc3\xa4\xc3\xa4t\xc3\xb6sten tekemist\xc3\xa4. Jokaisessa ammattioppilaitoksessa on oppilaskunta. Kaikkia oppilaitoksen opiskelijat kuuluvat automaattisesti oppilaskuntaan._NEWLINE_Toisen asteen ammattiin opiskelevien liitot Suomen Ammattiin Opiskelevien Liitto \xe2\x80\x93 SAKKI sek\xc3\xa4 Suomen Opiskelija-Allianssi -OSKU ry kouluttavat ja opastavat oppilaskuntatoimijoita ja opiskelijoita.'